รายงานของคณะกรรมการตรวจสอบ

คณะกรรมการตรวจสอบประกอบด้วยกรรมการอิสระจำนวน 3 ท่าน โดยมีนายไซยัม ซุนเดอร์
มาฮันซาเรีย เป็นประธานกรรมการตรวจสอบ นายวินัย สัจเดว และนายรามาคานท์ ราทิ
เป็นกรรมการตรวจสอบ ซึ่งเป็นผู้มีประสบการณ์ในด้านบัญชีและการเงิน กฎหมาย เศรษฐศาสตร์
และการบริหาร ทั้งนี้ประธานกรรมการตรวจสอบไม่ได้ปฏิบัติหน้าที่ในคณะกรรมการชุดย่อยอื่น

ในปี 2553 คณะกรรมการตรวจสอบได้ปฏิบัติหน้าที่อย่างเป็นอิสระ และได้มีการประชุมจำนวน 4
ครั้ง ซึ่งสรุปสาระสำคัญได้ดังนี้

1.  สอบทานงบการเงินเป็นรายไตรมาสและงบการเงินประจำปี 2553
    ร่วมกับฝ่ายบริหารและผู้สอบบัญชี
    ทั้งนี้ฝ่ายบริหารเป็นผู้มีหน้าที่ความรับผิดชอบในการจัดทำรายงานทางการเงิน
    ผู้สอบบัญชีเป็นผู้รับผิดชอบในการรายงานและแสดงความเห็นต่องบการเงินดังกล่าว
    คณะกรรมการตรวจสอบเห็นว่า รายงานทางการเงินของบริษัทฯ จัดทำขึ้นโดยถูกต้อง ครบถ้วน
    และเชื่อถือได้

2.  สอบทานระบบการควบคุมภายในของบริษัทฯ ตามแนวทางที่กำหนดโดยสำนักงาน ก.ล.ต.
    ซึ่งครอบคลุมถึงการควบคุมด้านการบริหาร การเงิน การปฏิบัติตามกฎหมาย
    รวมทั้งสอบทานแนวทางการบริหารความเสี่ยงและติดตามความคืบหน้าของการบริหารความเสี่ยง
    คณะกรรมการตรวจสอบเห็นว่า บริษัทฯ
    มีการควบคุมภายในและการบริหารความเสี่ยงที่เพียงพอและมีประสิทธิผล

3.  สอบทานการเปิดเผยข้อมูลรายการระหว่างกันของบริษัทฯ
    กับบริษัทที่เกี่ยวข้องและรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    คณะกรรมการตรวจสอบเห็นว่ามีการพิจารณาและปฏิบัติถูกต้องตามกฎหมายและข้อกำหนดของสำนักงาน
    ก.ล.ต. และตลาดหลักทรัพย์ฯ

4.  สอบทานการปฏิบัติตามกฎหมายที่เกี่ยวข้องกับธุรกิจ คณะกรรมการตรวจสอบเห็นว่า บริษัทฯ
    มีการดูแลและปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ

5.  สอบทานแผนการสอบบัญชี ผลการปฏิบัติงาน และความเป็นอิสระของผู้สอบบัญชี
    และเสนอแต่งตั้งผู้สอบบัญชีจาก สำนักงาน เอินส์ท แอนด์ ยัง จำกัด ดังมีรายนามต่อไปนี้ (1)
    นายณรงค์ พันตาวงษ์ ผู้สอบบัญชีรับอนุญาตเลขที่ 3315 หรือ (2) นางสาวทิพวัลย์ นานานุวัฒน์
    ผู้สอบบัญชีรับอนุญาตเลขที่ 3459 หรือ (3) นางสาวศิราภรณ์ เอื้ออนันต์กุล
    ผู้สอบบัญชีรับอนุญาตเลขที่ 3844 เป็นผู้สอบบัญชีของบริษัทฯ ต่อไปอีกวาระหนึ่ง
    และกำหนดค่าสอบบัญชีประจำปี 2554 เป็นจำนวนเงิน 1,050,000.00 บาท
    ซึ่งไม่รวมค่าใช้จ่ายอื่นๆ
    การแต่งตั้งผู้สอบบัญชีและกำหนดค่าสอบบัญชีดังกล่าวข้างต้นจะเสนอให้ที่ประชุมคณะกรรมการบริษัทเพื่อขออนุมัติในการประชุมสามัญผู้ถือหุ้น

คณะกรรมการตรวจสอบเห็นว่า บริษัทฯ
มีการจัดทำรายงานทางการเงินและเปิดเผยข้อมูลอย่างเพียงพอเป็นไปตามหลักการบัญชีที่รับรองโดยทั่วไป
มีระบบการบริหารความเสี่ยงและระบบการควบคุมภายในที่มีประสิทธิผล
ตลอดจนมีระบบการกำกับดูแลกิจการที่ดี

ในนามคณะกรรมการตรวจสอบ

นายไซยัม ซุนเดอร์ มาฮันซาเรีย

ประธานคณะกรรมการตรวจสอบ

วันที่ 24 พฤศจิกายน 2553

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท ไทยเรยอน จำกัด (มหาชน)
และสารสนเทศทางการเงินที่ปรากฎในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยใช้นโยบายการบัญชีที่เหมาะสมและถือปฏิบัติอย่างสม่ำเสมอ
มีความสมเหตุสมผลและระมัดระวังรอบคอบในการจัดทำงบการเงิน
รวมทั้งการเปิดเผยข้อมูลอย่างเพียงพอในหมายเหตุประกอบงบการเงิน และดูแลให้บริษัทฯ
มีระบบการบริหารความเสี่ยง การกำกับดูแลกิจการที่ดี มีระบบการควบคุมภายในที่เพียงพอ
และมีการปฏิบัตืที่ถูกต้องตามกฎหมายและกฎระเบียบที่เกี่ยวข้อง

ทั้งนี้ คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3
ท่าน เป็นผู้ดูแลรับผิดชอบเกี่ยวกับคุณภาพทางการเงินและระบบควบคุมภายในทีมีประสิทธิภาพ
และความเห็นของคณะกรรมการตรวจสอบเกี่ยวกับเรื่องดังกล่าวได้ปรากฎไว้ในรายงานของคณะกรรมการตรวจสอบ
ซึ่งได้แสดงไว้แล้วในรายงานประจำปี

คณะกรรมการบริษัทมีความเห็นว่า ระบบการควบคุมภายในของบริษัทฯ โดยรวม
มีความเพียงพอและเหมาะสม
สามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทฯ
สำหรับปีสิ้นสุดวันที่ 30 กันยายน 2553 ซึ่งผู้สอบบัญชีของบริษัทฯ
ได้ตรวจสอบตามมาตรฐานการสอบบัญชีที่รับรองทั่วไป
และแสดงความเห็นว่างบการเงินแสดงฐานะทางการเงินและผลการดำเนินงานโดยถูกต้องตามที่ควรในสาระสำคัญ

ในนามของคณะกรรมการบริษัท

นายไซยัม ซุนเดอร์ มาฮันซาเรีย

กรรมการอิสระ